CELEX: 52017PC0166
Language: lv
Date: 2017-04-07
Title: Priekšlikums PADOMES LĒMUMS par nostāju, kas saistībā ar pušu konferences divpadsmito sanāksmi Eiropas Savienības vārdā ir jāieņem attiecībā uz priekšlikumiem par pielikumu labojumiem Konvencijā par migrējošo savvaļas dzīvnieku sugu aizsardzību

EIROPAS KOMISIJA
            Briselē, 7.4.2017
            COM(2017) 166 final
            2017/0077(NLE)
            Priekšlikums
            PADOMES LĒMUMS
            par nostāju, kas saistībā ar pušu konferences divpadsmito sanāksmi Eiropas Savienības vārdā ir jāieņem attiecībā uz priekšlikumiem par pielikumu labojumiem Konvencijā par migrējošo savvaļas dzīvnieku sugu aizsardzību
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Konvencijas par migrējošo savvaļas dzīvnieku sugu aizsardzību (zināma arī kā CMS jeb Bonnas konvencija) mērķis ir aizsargāt migrējošās sauszemes un jūras dzīvnieku, arī putnu sugas visā to areālā. Šī konvencija ir starpvaldību nolīgums, kurš noslēgts ANO Vides programmas aizgādībā un kura mērķis ir aizsargāt savvaļas dzīvniekus un biotopus pasaules mērogā. Eiropas Savienība ir CMS līgumslēdzēja puse kopš 1983. gada 1. novembra
                  1
               .
            
            
               Migrējošās sugas, kuras pienākas aizsargāt, ir uzskaitītas konvencijas I pielikumā (apdraudētās sugas) un II pielikumā (sugas, kas var būt līgumu subjekts).
            
            
               Pušu konference ir konvencijas lēmējinstitūcija, kura ir pilnvarota novērtēt migrējošo sugu aizsardzības statusu [saglabāšanās stāvokli] un attiecīgi labot [grozīt] konvencijas I un II pielikumu.
            
            
               Saskaņā ar konvencijas XI pantu priekšlikumus par labojumiem var iesniegt jebkura līgumslēdzēja puse. Pielikumu labojumi visām līgumslēdzējām pusēm stājas spēkā deviņdesmit dienas pēc pušu konferences sanāksmes, kurā tie tikuši pieņemti, izņemot tās līgumslēdzējas puses, kuras ieviesušas atrunu.
            
            
               Konvencijas pušu konferences divpadsmitā sanāksme notiks Manilā (Filipīnas) 2017. gada 22.–28. oktobrī. Tiek ierosināts Savienībai uz šo sanāksmi virzīt priekšlikumu par konvencijas II pielikuma labošanu [grozīšanu], lai pastiprinātu divu putnu sugu – Lanius excubitor excubitor un Lanius minor – aizsardzību visā to areālā, arī ārpus Savienības, pamatojoties uz šādiem apsvērumiem: 1) minēto sugu iekļaušana ir zinātniski pamatota; 2) šāda iekļaušana ir saskaņā ar ES tiesību aktiem un 3) Savienībai ir starptautiskas sadarbošanās saistības bioloģiskās daudzveidības aizsardzības jomā. Tāpēc Padomei ir jāpieņem lēmums par nostāju, kas saistībā ar pušu konferences divpadsmito sanāksmi Savienības vārdā ir jāieņem attiecībā uz priekšlikumiem par konvencijas pielikumu labojumiem.
            
            
               Konvencijas sekretariāta noteiktais labojumu priekšlikumu iesniegšanas termiņš saskaņā ar XI panta 3. punktu ir 2017. gada 25. maijs.
            
            
               Konvencijas sekretariāts pirms pušu konferences divpadsmitās sanāksmes var izziņot citu pušu ierosinātos priekšlikumus par konvencijas I un II pielikuma labojumiem, un rezultātā var būt vajadzīgs pieņemt lēmumu par nostāju, kas Savienības vārdā jāieņem arī attiecībā uz šiem priekšlikumiem.
            
            
               •Saskanība ar spēkā esošajiem noteikumiem konkrētajā politikas jomā
            
            
               Šā priekšlikuma dēļ nebūtu jāveic izmaiņas Savienības tiesību aktos, jo tas attiecas uz divām sugām, kuras jau tiek atbilstoši aizsargātas saskaņā ar Savienības tiesību aktiem, proti, ar Putnu direktīvu
                  2
               .
            
            
               •Saskanība ar citām Savienības politikas jomām
            
            
               
                  Priekšlikums ir saskaņā ar Septīto vides rīcības programmu
                     3
                   un ES bioloģiskās daudzveidības stratēģiju līdz 2020. gadam
                     4
                  , jo īpaši tās 6. uzdevumu: palīdzēt apturēt bioloģiskās daudzveidības izzušanu pasaulē.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Priekšlikums ir izstrādāts atbilstīgi LESD 192. panta 1. punktam kopā ar 218. panta 9. punktu.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ekspertu atzinumu pieprasīšana un izmantošana
            
         
         
            
               
                  Francija Putnu direktīvas un Biotopu direktīvas ekspertu grupā iesniedza izskatīšanai projektu ar Savienības vārdā virzāmiem grozījumiem, kas ir iekļauti šajā priekšlikumā. Tam sekoja neoficiāla sākotnējo viedokļu apmaiņa ar dalībvalstīm.
               
            
            
               4.IETEKME UZ BUDŽETU
            
            
               
                  Nav
               
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Priekšlikums neparedz jaunas uzraudzības un ziņošanas prasības. Izpildes plānošana un uzraudzība būs daļa no plānošanas un ziņošanas darbībām, kas jau ir paredzētas saskaņā ar konvenciju.
               
            
            
               2017/0077 (NLE)
            
            
               Priekšlikums
            
            
               PADOMES LĒMUMS
            
            
               par nostāju, kas saistībā ar pušu konferences divpadsmito sanāksmi Eiropas Savienības vārdā ir jāieņem attiecībā uz priekšlikumiem par pielikumu labojumiem Konvencijā par migrējošo savvaļas dzīvnieku sugu aizsardzību
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Savienība, būdama līgumslēdzēja puse Konvencijā par migrējošo savvaļas dzīvnieku sugu aizsardzību (“konvencija”), kas apstiprināta ar Padomes Lēmumu 82/461/EEK
                  5
               , var ierosināt labojumus [grozījumus] konvencijas pielikumos, kuros uzskaitītas sugas, ko pienākas aizsargāt.
            
            
               (2)Pušu konference ir konvencijas lēmējinstitūcija, un tai piešķirtās pilnvaras ietver tiesības novērtēt migrējošo sugu aizsardzības statusu [saglabāšanās stāvokli] un attiecīgi labot [grozīt] konvencijas I un II pielikumu.
            
            
               (3)Šķiet, ka sugu Lanius excubitor excubitor un Lanius minor iekļaušana II pielikumā ir zinātniski pamatota, ir saskaņā ar Savienības tiesību aktiem un ar Savienības saistībām bioloģiskās daudzveidības aizsardzības jomā sadarboties starptautiskā līmenī.
            
            
               (4)Saistībā ar pušu konferences divpadsmito sanāksmi, kura notiks Manilā (Filipīnas) 2017. gada 22.–28. oktobrī, Savienībai būtu jāierosina labot II pielikumu, lai tajā iekļautu sugas Lanius excubitor excubitor un Lanius minor.
            
            
               (5)Šie priekšlikumi būtu jāpaziņo konvencijas sekretariātam,
            
            
               IR PIEŅĒMUSI ŠO LĒMUMU.
            
         
         
            
               1. pants
            
            
               Saistībā ar Konvenciju par migrējošo savvaļas dzīvnieku sugu aizsardzību un konkrēti šīs konvencijas pušu konferences divpadsmito sanāksmi Komisija tiek pilnvarota Savienības vārdā iesniegt priekšlikumu par konvencijas II pielikuma labošanu [grozīšanu], lai tajā iekļautu sugas Lanius excubitor excubitor un Lanius minor.
            
            
               Komisija šos priekšlikumus paziņo konvencijas sekretariātam.
            
            
               2. pants
            
            
               Šis lēmums stājas spēkā tā pieņemšanas dienā.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  Padomes 1982. gada 24. jūnija Lēmums 82/461/EEK, ar ko noslēdz Konvenciju par migrējošo savvaļas dzīvnieku sugu aizsardzību, OV L 210, 24.6.1982., 10. lpp.
               
               
                  
                     (2)
                  Padomes 1979. gada 2. aprīļa Direktīva 79/409/EEK par savvaļas putnu aizsardzību, OV L 103, 25.4.1979., 1. lpp.
               
               
                  
                     (3)
                  Eiropas Parlamenta un Padomes 2013. gada 20. novembra Lēmums Nr. 1386/2013/ES par vispārējo Savienības vides rīcības programmu līdz 2020. gadam “Labklājīga dzīve ar pieejamajiem planētas resursiem” (OV L 354, 28.12.2013., 171. lpp.).
               
               
                  
                     (4)
                  COM(2011) 244 galīgā redakcija “Mūsu dzīvības garantija, mūsu dabas kapitāls — bioloģiskās daudzveidības stratēģija līdz 2020. gadam”. 
               
               
                  
                     (5)
                  Padomes 1982. gada 24. jūnija Lēmums 82/461/EEK, ar ko noslēdz Konvenciju par migrējošo savvaļas dzīvnieku sugu aizsardzību (OV L 210, 24.6.1982., 10. lpp.).